Komisjoni direktiiv 1999/77/EÜ,

26. juuli 1999,

millega kuuendat korda kohandatakse tehnika arengule I lisa direktiivis 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe (asbest) turustamise ja kasutamise piirangutega

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 27. juuli 1976. aasta direktiivi 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega, [1] mida on viimati muudetud Euroopa Parlamendi ja nõukogu direktiiviga 1999/43/EÜ, [2] ning eriti selle direktiivi artiklit 2a, mis on lisatud direktiiviga 89/678/EMÜ, [3]

ning arvestades et:

(1) asbesti ja seda sisaldavate toodete kasutamine võib kiudude keskkonda sattumise tõttu põhjustada asbestoosi, mesotelioomi ja kopsuvähktõbe; sellepärast peaksid selle turustamise ja kasutamise suhtes kehtima kõige rangemad võimalikud piirangud;

(2) nõukogu direktiiviga 83/478/EMÜ, [4] millega viiendat korda muudeti direktiivi 76/769/EMÜ, on ette nähtud, et kroküdoliidi tüüpi asbestkiude ja neid sisaldavaid tooteid ei tohi enam turustada ega kasutada, välja arvatud kolm võimalikku erandit; sellesama direktiiviga on ette nähtud kõikide asbestkiude sisaldavate toodete kohustuslik märgistamine;

(3) nõukogu direktiiviga 85/610/EMÜ, [5] millega seitsmendat korda muudeti direktiivi 76/769/EMÜ, on ette nähtud, et asbestkiude ei tohi enam turustada ega kasutada mänguasjades, pihustatavates materjalides ja valmististes, pulbri kujul olevates jaetoodetes, suitsetamise abivahendites, katalüütilistes kuumutites, värvides ega lakkides;

(4) komisjoni direktiiviga 91/659/EMÜ, [6] millega kohandati tehnika arengule direktiivi 76/769/EMÜ I lisa, on ette nähtud, et amfiboolasbestkiude ega neid sisaldavaid tooteid ei tohi enam turustada ega kasutada; sellesama direktiiviga on ette nähtud, et krüsotiilasbestkiude ega neid sisaldavaid tooteid ei tohi enam turustada ega kasutada neljateistkümne tooterühma puhul;

(5) toksilisuse, ökotoksilisuse ja keskkonna teaduskomiteega on peetud nõu krüsotiilasbesti ja selle aseainete mõju kohta tervisele;

(6) krüsotiilasbesti enamiku alles jäänud kasutusalade jaoks on praeguseks olemas aseained või alternatiivid, mis ei ole liigitatud kantserogeenseks ja mida peetakse vähem ohtlikuks;

(7) seni ei ole kindlaks määratud alampiiri, millest väiksemal määral krüsotiilasbesti kasutamine ei põhjusta vähktõve ohtu;

(8) töötajate ja muude kasutajate kokkupuudet asbesti sisaldavate toodetega on äärmiselt raske ohjata ja see võib aeg-ajalt suuresti ületada praegused piirmäärad ning see kokkupuuterühm kujutab endast praegu suurimat asbestiga seotud haiguste tekke ohtu;

(9) tõhus viis kaitsta inimese tervist on keelata krüsotiilasbestkiudude ja neid sisaldavate toodete kasutamine;

(10) teaduslikud teadmised asbesti ja selle aseainete kohta arenevad pidevalt edasi; sellepärast palub komisjon, et toksilisuse, ökotoksilisuse ja keskkonna teaduskomitee hakkaks enne 1. jaanuari 2003 uuesti läbi vaatama asjakohased teadusandmeid seoses krüsotiilasbestist ja selle aseainetest tulenevate terviseohtudega; sellel läbivaatamisel võetakse tehnika arengu taustal samuti arvesse käesoleva direktiivi muid aspekte, eriti erandeid; vajaduse korral teeb komisjon asjakohased ettepanekud õigusaktide muutmiseks;

(11) selleks et järk-järgult kaotada krüsotiilasbesti ja seda sisaldavate toodete turustamine ja kasutamine, on vaja üleminekuaega; olemasolevates paigaldistes elektrolüüsiks kasutatavate diafragmade suhtes peaks see üleminekuaeg olema pikem, sest kokkupuuteoht on äärmiselt väike ning on tarvis rohkem aega, et arendada välja sobivad alternatiivid kõnealuses rakenduses, kus ohutus on kriitilise tähtsusega; komisjon vaatab selle erandi uuesti läbi enne 1. jaanuari 2008 pärast nõupidamist toksilisuse, ökotoksilisuse ja keskkonna teaduskomiteega;

(12) käesoleva direktiivi kohaldamine ei piira nõukogu direktiivi 89/391/EMÜ, milles on sätestatud töötajate kaitse miinimumnõuded, [7] ega selle direktiivi artikli 16 lõikes 1 tähenduses üksikdirektiivide, eriti nõukogu 28. juuni 1990. aasta direktiivi 90/394/EMÜ (töötajate kaitsmise kohta tööl kantserogeenidega kokkupuutest tulenevate ohtude eest), [8] mida on viimati muudetud direktiiviga 97/42/EÜ, [9] kohaldamist;

(13) nõukogu direktiiviga 91/382/EMÜ, [10] millega muudetakse direktiivi 83/477/EMÜ töötajate kaitsmise kohta asbestiga kokkupuutest tulenevate ohtude eest tööl, on ette nähtud kontrolliraamistik juhtudeks, kui töötajad võivad oma tegevuses kokku puutuda asbestitolmuga;

(14) käesoleva direktiivi kohaldamine ei piira komisjoni direktiivi 98/12/EÜ, [11] millega kohandatakse tehnika arengule nõukogu direktiivi 71/320/EMÜ teatavate kategooriate mootorsõidukite ja nende haagiste piduriseadmeid käsitlevate liikmesriikide õigusaktide ühtlustamise kohta, kohaldamist;

(15) käesolevas direktiivis sätestatud meetmed on kooskõlas ohtlike ainete ja valmististe sektoris tehniliste kaubandustõkete kõrvaldamist käsitlevate direktiivide tehnika arengule kohandamise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/769/EMÜ I lisa kohandatakse tehnika arengule vastavalt käesoleva direktiivi lisale.

Artikkel 2

1. Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt 1. jaanuaril 2005 ning teatavad sellest viivitamata komisjonile.

Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusnormide teksti.

3. Alates käesoleva direktiivi jõustumisest kuni 1. jaanuarini 2005 ei tohi liikmesriigid lubada oma territooriumil uute krüsotiilasbesti rakenduste juurutamist.

Artikkel 3

Käesolev direktiiv jõustub kahekümnendal päeval pärast selle avaldamist Euroopa Ühenduste Teatajas.

Artikkel 4

Käesolev direktiiv on adresseeritud liikmesriikidele.

Brüssel, 26. juuli 1999

Komisjoni nimel

komisjoni liige

Karel van Miert

[1] EÜT L 262, 27.9.1976, lk 24.

[2] EÜT L 166, 1.7.1999, lk 87.

[3] EÜT L 398, 30.12.1989, lk 24.

[4] EÜT L 263, 24.9.1983, lk 33.

[5] EÜT L 375, 31.12.1985, lk 1.

[6] EÜT L 363, 31.12.1991, lk 36.

[7] EÜT L 183, 29.6.1989, lk 1.

[8] EÜT L 196, 26.7.1990, lk 1.

[9] EÜT L 179, 8.7.1997, lk 4.

[10] EÜT L 206, 29.7.1991, lk 16.

[11] EÜT L 81, 18.3.1998, lk 1.

--------------------------------------------------

LISA

Direktiivi 76/769/EMÜ I lisas asendatakse punkt 6 järgmise tekstiga:

"6.1.Kroküdoliit, CAS nr 12001-28-4Amosiit, CAS nr 12172-73-5Antofülliitasbest, CAS nr 77536-67-5Aktinoliitasbest, CAS nr 77536-66-4Tremoliitasbest, CAS nr 77536-68-6 | 6.1.Nende kiudude ning neid kiude sisaldavate toodete, millesse neid kiude on tahtlikult lisatud, turustamine ja kasutamine keelatakse. |

6.2.Krüsotiil, CAS nr 12001-29-5 | 6.2.Nende kiudude ning neid kiude sisaldavate toodete, millesse neid kiude on tahtlikult lisatud, turustamine ja kasutamine keelatakse.Liikmesriigid võivad sellest keelust siiski vabastada olemasolevate elektrolüüsipaigaldiste diafragmad kuni nende paigaldiste kasuliku tööea lõpuni või sobivate asbestivabade aseainete saadavale tulekuni, vastavalt sellele, kumb on varasem. Komisjon vaatab selle erandi uuesti läbi enne 1. jaanuari 2008.Punktides 6.1 ja 6.2 osutatud asbestkiude sisaldavaid tooteid, mis olid asjaomases liikmesriigis enne direktiivi 1999/77/EÜ rakendamiskuupäeva paigaldatud ja/või kasutuses, lubatakse jätkuvalt kasutada kuni nende likvideerimiseni või kuni nende kasuliku tööea lõpuni. Tervisekaitse huvides võivad liikmesriigid siiski keelata oma territooriumil selliste toodete kasutamise enne nende toodete likvideerimist või nende kasuliku tööea lõppu.Seda kiudu sisaldavate toodete turustamist ja kasutamist võidakse lubada üksnes siis, kui toodetel on märgis vastavalt direktiivi 76/769/EMÜ II lisale, ilma et see piiraks ohtlike ainete ja valmististe liigitamist, pakendamist ja märgistamist käsitlevate muude ühenduse sätete kohaldamist." |

--------------------------------------------------